איי פוקלנד (Falkland Islands) הם קבוצת איים באוקיינוס האטלנטי, כ-500 ק"מ מחופי ארגנטינה, אליהם מגיעים בעיקר חוקרים או חובבי טבע מושבעים. שני איים מרכזיים ועוד עשרות איים קטנים מרכיבים את הארכיפלג הנידח שמאז התגלותו רק רבים עליו, המלחמה האחרונה הסתיימה בניצחונה של בריטניה על ארגנטינה והשבת הריבונות הבריטית לאיים. הארגנטינאים רגישים לנושא מאד, הדיפלומטיה בין המדינות מאופקת עקב הנושא בעוד ברחוב טוענים שהאיים (הנקראים איסלס מלבינאס) שלהם. אחוז גבוה מ-3,000 התושבים של פוקלנד הם אנשי צבא ומתגוררים בבירה סטנלי, שאר התושבים מתפרנסים מחקלאות, דיג וציד בהיקפים מסוכנים.
האיים הם בית למושבות ענקיות של יונקים ימיים וציפורים הנחשבות לבתוליות במיוחד בהשוואה לאיי הגלאפגוס המפורסמים והמתויירים. ובנוגע לתיירים,ובכן, אין הרבה.. בעיקר בגלל העלויות האסטרונומיות. ההגעה לאיים והתנועה ביניהם שהיא ברובה מוטסת, החוסר בתשתית תיירותית, מחירי הלינה המופקעים, מוצרים המיובאים מאירופה ונמכרים בפאונדים- כל אלה מקדמים את פניהם של המבקרים הספורים.